作者:戴復古
標題:賀新郎
內容:憶把金罍酒。嘆別來、光陰荏苒，江湖宿留。世事不堪頻著眼，贏得兩眉長皺。但東望、故人翹首。木落山空天遠大，送飛鴻、北去傷懷久。天下事，公知否。錢塘風月西湖柳。渡江來、百年機會，從前未有。喚起東山丘壑夢，莫惜風霜老手。要整頓、封疆如舊。早晚樞庭開幕府，是英雄、盡為公奔走。看金印，大如鬥。